b"\n_START_ARTICLE_\nJean Petit\n_START_SECTION_\nUra pelaajana\n_START_PARAGRAPH_\nPetit pelasi juniorina Toulouse FC:n ja Luchonin juniorijoukkueissa. 1969 h\xc3\xa4n siirtyi ammattilaiseksi AS Monacoon. H\xc3\xa4n edusti ruhtinaskuntalaisseuraa kaikkiaan 13 kauden ajan pelaten seuran paidassa per\xc3\xa4ti 428 liigaottelua. Petit'n aikana Monaco juhli Ranskan mestaruutta kaudella 1977/78 ja Coupe de Francen voittoa kaudella 1979/80. H\xc3\xa4n lopetti pitk\xc3\xa4n uransa Monacossa kauden 1981/82 j\xc3\xa4lkeen._NEWLINE_Ranskan maajoukkueessa Petit pelasi 12 maaottelua. H\xc3\xa4n oli mukana Michel Hidalgon MM-ryhm\xc3\xa4ss\xc3\xa4 1978, mutta pelasi vain yhden ottelun kisoissa.\n_START_SECTION_\nUra valmentajana\n_START_PARAGRAPH_\nPeliuransa j\xc3\xa4lkeen Petit on toiminut valmentajana AS Monacon organisaatiossa. H\xc3\xa4n nousi Monacon v\xc3\xa4liaikaiseksi p\xc3\xa4\xc3\xa4valmentajaksi syksyll\xc3\xa4 1994 Ars\xc3\xa8ne Wengerin potkujen j\xc3\xa4lkeen. H\xc3\xa4n teki kuitenkin pian tilaa Jean-Luc Ettorille._NEWLINE_Vuonna 2001 Petit palasi valmennusteht\xc3\xa4viin nousten Monaco-luotsi Didier Deschampsin apuvalmentajaksi. Yhdess\xc3\xa4 Deschampsin kanssa h\xc3\xa4n luotsasi Monacon Mestarien liigan finaaliin kaudella 2003/04. Deschampsin j\xc3\xa4tetty\xc3\xa4 teht\xc3\xa4v\xc3\xa4ns\xc3\xa4 syyskuussa 2005 Petit toimi lyhyen aikaa Monacon p\xc3\xa4\xc3\xa4valmentajana._NEWLINE_Kes\xc3\xa4ll\xc3\xa4 2007 Petit palasi j\xc3\xa4lleen valmennusteht\xc3\xa4viin, kun seuran uudeksi p\xc3\xa4\xc3\xa4valmentajaksi nimetty Ricardo nosti Petit'n apuvalmentajakseen. H\xc3\xa4n toimi teht\xc3\xa4v\xc3\xa4ss\xc3\xa4 vuoteen 2009 saakka._NEWLINE_Syyskuussa 2011 Petit palasi j\xc3\xa4lleen Monacon apuvalmentajaksi, kun h\xc3\xa4nest\xc3\xa4 tuli Laurent Baniden korvanneen italialainen Marco Simonen aisapari."